Abebandla le ZPF eSouth Africa Batshengisela Besithi Bafuna Ilungelo Lokuvota
Amalunga aleli bandla achaze ibandla lawo njengelehlukileyo elilokuthula ikantike lokhu bebekugcizelela langengoma zokholo abakade bezicula betshengisela.
WASHINGTON DC — Amakhulu abasekeli bebandla le Zimbabwe People First elikhokhelwa ngunkosikazi Joyce Mujuru batshengisele ngoLwesine, emahofisini wommeli weZimbabwe ePretoria kwele South Africa besithi bafuna ilungelo lokuvota bekhonale eSouth Africa. Bebecula, begida kanye lokutshaya phansi ngentonga besithi bazimisele ukuletha umbuso omutsha eZimbabwe. Ixuku labasekeli beZimbabwe People First (ZPF) abafika amakhulu amahlanu, bafike bengasadlangankotshana emahofinisi omeli weZimbabwe ePretoria besithi bafuna ilungelo lokuvota beseSouth Africa. La malunga aleli bandla okungakapheli umnyaka lizelwe, abevela ezabelweni ezitshiyeneyo kweleSouth Africa. Osaphethe isikhundla sokuqoqwa kwenhlelo zaleli bandla kweleSouth Africa umnumnzana Lawrence Mavhaire uthi bakubeke kwacaca abafuna uhulumende weZimbabwe abenzele khona. Kutsho uMavhaire: “Ama demands wethu they are simple, sifuna ifreedom. Sifuna ukuthi i embasy yethu iye eZimbabwe ikhulume ne parliament ukuthi abantwana abahleli eSouth Africa, abantwana abahleli eUK, kufanele sibavumele ukuthi bavote. It’s simple because it is their right. That is our only demand.” Esinye isizalwane seZimbabwe umnumnzana John Jwara osuke esabelweni saKwaZulu Natal ezoletha isikhalazo sakhe mathupha, uthi akathandabuzi ukuthi ivoti yakhe izahlenga ilizwe athi selibhidlizwe yiZanu pf. “Ilizwe selifile seliphelile nya. Uhulumeni akasekho sekulilizwenje lefamili ekaMugabe. Kufanele sibuyisele I dignity yezwelethu ukuze wonke umuntu abelelungelo. Hayi ukuthi ususesaba uhulumeni ukuthi masithe sake saveza inhloso yethu bese basibizela amapholisa azositshaya. Kufanele sibe lamalungelo lathi njengabantu,” kutsho uJwara. Amalunga aleli bandla achaze ibandla lawo njengelehlukileyo lelilokuthula kanti lokhu bebekugcizelela langengoma zokholo. Osaphethe isikhundla sokuqoqwa kwenhlelo zabatsha kuleli bandla umnumnzana Darlington Sibanda uthi uthokoze kakhulu ngosekelo olutholwa libandla lakhe kweleSouth Africa. “Everywhere you go now, abantu bayawujabulela umzabalazo, eHilbrow, Bearea, la engiphuma khona ewardini yami we are holding amameetings at least once a month and siyamobilizer. Come 2018 siyangena eState house. Come 2018 siyogavvena, the people shall govern,” kutsho uSibanda. Ugwalo lwezikhalazo zabebetshengisela laba lwemukelwe ngomunye weziphathamandla zehofisi yomeli weZimbabwe wathembisa ukuthi luzasiwa kuhulumende eZimbabwe. Ukungezi komeli weZimbabwe ezokwemukela lolugwalo mathupha kubathukuthelisile abebetshengisela laba. Lobanje amabandla amanengi aphikisayo esehluleke kanengi ukubamba ngamandla uhulumende weZanu pf ukuthi abaphe ilungelo lokuvota besemazweni, abasekeli bebandla le ZPF bathi lesi sekuyisikhathi senguquko kanti njalo bathi okwakhatheli akekho ozabalamandla okuyivimba.